內相洪容齋名諸孫華亭少府曰可齋
作者：釋居簡
朝代：宋

paragraphs: 濫觴學滄溟，弗至吾弗已。
九仞規成功，弗成吾弗止。
方其未至時，傍睨豈知此。
及其既成後，豈暇顧傍睨。
或云山既高，我則揆諸理。
或云海未深，我則反諸己。
所立固先定，所詣孰能尼。
刻瓜大如斗，淺諾復輕唯。
甚者反自畫，不則中道弛。
傲然曰山海，不了可齋耻。
可齋何人斯，故家振番水。
束髮讀父書，介特固若是。
幼蒙玉堂印，壯授盤洲記。
至於自肯時，不見兩君子。
黄河可爲带，太山可如礪。
悠然君子心，無同亦無異。